b'\n_START_ARTICLE_\nAleksandrov otok\n_START_SECTION_\nZgodovina\n_START_PARAGRAPH_\nOtok je odkrila ruska raziskovalna odprava pod vodstvom Fabiana Gottlieba von Bellingshausna in Mihaila Petrovi\xc4\x8da Lazareva leta 1821, ki sta ozemlje poimenovala po takratnem ruskem carju Aleksandru I. Sprva je veljalo prepri\xc4\x8danje, da je to ozemlje del celine in \xc5\xa1ele leta 1940 je ameri\xc5\xa1ka odprava na saneh neizpodbitno dokazala, da gre za velik otok._NEWLINE_Leta 1908 si je ozemlje prilastilo Zdru\xc5\xbeeno kraljestvo v sklopu Britanskega antarkti\xc4\x8dnega ozemlja, v 1940. letih pa sta ozemeljske zahteve podala \xc5\xa1e \xc4\x8cile in Argentina. Leta 1961 je bila sprejeta Pogodba o Antarktiki, po kateri je celotna Antarktika skupaj s pripadajo\xc4\x8dimi otoki namenjena znanstvenim raziskavam v miroljubne namene, tako da svojih zahtev na otoku ne uveljavlja nobena dr\xc5\xbeava._NEWLINE_V 1930. letih je britanska odprava pod vodstvom Johna Rymilla odkrila bogato fosilno nahajali\xc5\xa1\xc4\x8de ob vzhodni obali. Tam so februarja 1961 Britanci postavili raziskovalno postajo Fossil Bluff, ki je bila nekaj let aktivna skozi vse leto, odtlej pa poleti.'